Geloof, Hoop & Liefde, die TV program, het vir my ‘n gebedskussing present gegee, vroeër vanjaar, toe Lindie met my ‘n onderhoud gedoen het oor Driveway Divatjie. Ek het gesmile en gesê: eendag skryf ek ‘n storie hieroor ... ‘n Bidkussing. ‘n Knielkussing. Maar ek kniel nie; lankal nie meer nie. Ek bid nog wel. Maar dit doen ek staan-staan. Of loop-loop. Sit-sit. Lê-lê. Stryk-stryk. In die kar. In die poskantoor tou. In die bed. In die bad. Voor die wasbak. Tuinslang in die hand. Of soms met my kitaar.
Wandel in die Woord. Dis die nuwe benaming vir Bybelstudie wat ‘n mens deesdae in die kerk hoor. Wandel in die Woord. Of met die Woord. Ek vermoed dit verwys na Genesis se Eden gesprekke. In die begin was die Woord en die woord was God ... En saans, het die ou Bybel gesê, in die aandwindjie, het dié WoordGod gekom en met die mens in die tuin gewandel. Klink vir my wonderlik ontspannend en gemoedelik, so 'n tuinstappie saam met die Skepper.